Vår Frue gate

Vår Frue gate er en gate i Midtbyen i Trondheim som går nordover fra Erling Skakkes gate frem til Vår Frue Strete før den fortsetter nordover som gangvei gjennom Tordenskioldsparken til Kongens gate. Gaten er enveiskjørt nordover fra Erling Skakkes gate og består av flere langsgående parkeringsplasser.

Historie 
Gaten fikk sitt navn i 1681 etter Cicignons byplan. Den er i likhet med den tilstøtende Vår Frue Strete oppkalt etter Vår Frue kirke, som ligger nordvest for disse. Vår Frue gate gikk opprinnelig kun frem til Vår Frue kirkegård, men gaten ble forlenget frem til Kongens gate på midten av 1800-tallet. Den opprinnelige nordlige delen av gaten gikk under navnet Kirkeristen, som henspeiler seg til at det mest sannsynlig var en ferist ved inngangen til kirkegården i dette området.

Mellom St. Jørgensveita og Vår Frue gate 2–3–4 lå mest sannsynlig Allehelgenskirken, som ble ødelagt i brann på 1300-tallet. Ruiner av denne kirken ligger trolig igjen under gategrunnen. På 1500- og 1600-tallet lå byens torg i dette området, på tvers av Vår Frue gate mellom St. Jørgensveita i vest og Gerhard Schønings skole i øst.

Bygninger og annet langs Vår Frue gate 
 1: Dessengården, tidligere bygård revet i 1957 hvor Trondhjems Tekniske Læreanstalt startet sin virksomhet i 1870 som Norges første tekniske skole. 
 1–3: Gerhard Schønings skole, tidligere Trondhjems Borgerlige Realskole.
 4: Parkgården, lokaler for Trondheim Befalsforening med hvelvkjeller fra 1651 som er en av byens eldste.

Referanser

Litteratur

Eksterne lenker 
 

Veier i Trondheim
Midtbyen (Trondheim)‎